ꞌJniá₂ lɨ́ng₅ choꞌ₅₄ nɨ₁uɨng₂ uvas, ja₁já₅ bí₂ dsónꞌ₂. Ŋeꞌ₃ guëꞌ₂ lɨ́n₅ i₂jmo₅ ꞌí₁ ja₁nau₂.
Jŋiáꞌ₂ ꞌéi₂ ca₂le₃jë́₃ nɨ₁guꞌ₂ quió₃ a₂tsá₃ mɨ́g₂ ꞌag₅; la₁ia₁ qui₂jɨ́ꞌ₅ qui₂ꞌuɨin₂₃ nɨ₁guꞌ₂ a₂ꞌag₅ mɨ́g₂, ia₁jaun₂ ráu₃ guë́₄ ꞌlióng₂.
Ma₂le₁jɨ́nꞌ₃ bá₄ ꞌniaꞌ₂ të₂le₃ quianꞌ₅₄ jág₁ a₂qui₂ma₂juɨ́g₂ jniá₂ ꞌniaꞌ₂.
Caun₂ juɨ₁të₂ꞌŋiáꞌ₄ bá₄ ꞌniaꞌ₂ ja₁con₂ jniá₂, juɨ₁liaꞌ₂ të₂ꞌŋiá₄ jniá₂ ja₁conꞌ₂ ꞌniaꞌ₂. ꞌI₁caun₂ nɨ₁guꞌ₂ tsá₃ lé₂ le₃ꞌag₃ mɨ́g₂ conꞌ₂ ꞌŋiog₅ le₂jaun₂, në₁juaꞌ₂ tsá₃ rë₂tsánꞌ₂ quianꞌ₅₄ choꞌ₅₄; ján₃ bá₄ le₂jaun₂ juɨ₁liaꞌ₂ ꞌniaꞌ₂ në́₃, tsá₃ ꞌe₂ lé₂ le₃ráu₃ quiánꞌ₂ ꞌniaꞌ₂ në₁juaꞌ₂ tsá₃ të₂ꞌŋiágꞌ₄ ja₁con₂ jniá₂.
ꞌJniá₂ lɨ́ng₅ choꞌ₅₄; ꞌniaꞌ₂ guëꞌ₂ lɨ́ngꞌ₅ guꞌ₂ neiꞌ₅₄. Juɨ₁liaꞌ₂ dsa₂ i₂të₂ꞌŋiá₄ rë₂tsánꞌ₂ quianꞌ₅₄ jniá₂, juɨ₁liaꞌ₂ të₂ꞌŋiá₄ jniá₂ ja₁con₂ ꞌéi₂, ꞌlióng₂ ráu₃ quióꞌ₅. Ia₁ ꞌi₁caun₂ tsá₃ ꞌe₂ lé₂ le₃jmóꞌ₂ ꞌniaꞌ₂ juaꞌ₅₄ tsá₃ quiongꞌ₅₄ jniá₂.
Juɨ₁liaꞌ₂ i₂tsá₃ të₂ꞌŋiá₄ ja₁con₂ jniá₂, lɨ́in₅ në₂jag₄ bá₄ caun₂ nɨ₁guꞌ₂ a₂dsɨ₂guiaꞌ₂ dsa₂ cau₅, jaun₂ rë₂quein₂. Nɨ₁guꞌ₂ le₂në₅ qui₂cágꞌ₅ dsa₂, qui₂tóꞌ₅ dsa₂ dsi₂si₂, jaun₂ cau₂.
ꞌChi₂juaꞌ₂ të₂ꞌŋiáꞌ₄ ꞌniaꞌ₂ ja₁con₂ jniá₂, tonꞌ₂ të₂ꞌŋiá₄ jág₁ quió₃ ja₁conꞌ₂ ꞌniaꞌ₂, jaun₂ mɨ₄ ꞌniaꞌ₂ chi₂juaꞌ₂ ꞌe₂ caun₂ ꞌniogꞌ₂, jaun₂ guéiꞌ₁ bá₄ ꞌniaꞌ₂.
Le₂la₂ bá₄ rë₂juɨnꞌ₂ Ŋeꞌ₃: a₂qui₂ráu₂ ꞌlióng₂ ꞌe₂ a₂jmoꞌ₂ ꞌniaꞌ₂. Le₂në₅ jme₂jniáꞌ₂ ꞌniaꞌ₂ a₂lɨ́ngꞌ₅ dsa₂ i₂ca₂rë₃tɨ́n₃ quián₃ jniá₂.
Juɨ₁liaꞌ₂ ꞌnio₃ Ŋeꞌ₃ jniá₂, ján₃ bá₄ le₂jaun₂ ꞌnió₃ jniá₂ ꞌniaꞌ₂; caun₂ juɨ₁i₂nio₄ bá₄ ꞌniaꞌ₂ juɨ₅ a₂ꞌnió₃ jniá₂ ꞌniaꞌ₂.
Në₁juaꞌ₂ caun₂ néꞌ₂ ꞌniaꞌ₂ gau₂ ꞌéiꞌ₃ quió₃, le₂në₅ të₃ꞌŋiáꞌ₄ ꞌniaꞌ₂ juɨ₅ a₂ꞌnió₃ jniá₂ ꞌniaꞌ₂, juɨ₁liaꞌ₂ caun₂ nag₅ jniá₂ gau₂ ꞌéiꞌ₃ quióꞌ₅ Ŋeꞌ₃, tonꞌ₂ të₂ꞌŋiá₄ jniá₂ juɨ₅ a₂ꞌnio₃ ꞌéi₂ jniá₂.
ꞌJág₁ në₅ ma₂në₂juɨ́g₂ jniá₂ ꞌniaꞌ₂ ia₁jaun₂ a₂ŋɨ́₄ lë₃ jéin₅ jniá₂ ꞌioꞌ₂, cuë́₄ jniá₂ ꞌniaꞌ₂, ia₁jaun₂ le₃ꞌŋia₅ bá₄ a₂jénꞌ₂ ꞌniaꞌ₂ ꞌioꞌ₂.
A₂la₂ bá₄ ꞌéiꞌ₃ quió₃: a₂jme₁ꞌnióꞌ₄ ꞌniaꞌ₂ rɨ́ngꞌ₂ le₂jangꞌ₂ le₂jangꞌ₂, juɨ₁liaꞌ₂ ma₂ca₂jme₁ꞌnió₄ jniá₂ ꞌniaꞌ₂.
ꞌI₁jan₂ tsá₃ lé₂ le₃ꞌnio₃ guë́₄ lɨn₃ rɨinꞌ₅₄, liaꞌ₂ conꞌ₂ guë́₄ i₂guein₅ ꞌmú₃ o₄quióꞌ₄ a₂mei₅₄ quiáin₅.
ꞌNiaꞌ₂ bá₄ lɨ́ngꞌ₅ dsa₂ a₂mei₅₄ quiáng₃ chi₂juaꞌ₂ jmoꞌ₂ ꞌniaꞌ₂ ꞌe₂ te₂neiꞌ₄ jniá₂.
Tsá₃ ma₃të́₅ jniá₂ ꞌniaꞌ₂ dsa₂ i₂jme₂ti₃ ne₃, ia₁ tsá₃ ŋi₅ juɨ₁liaꞌ₂ jan₂ dsa₂ i₂jme₂ti₃ ta₁, ꞌe₂ a₂jmo₅ juɨg₅₄. Të́₅ jniá₂ a₂mei₅₄ quiáng₃ bá₄ ꞌniaꞌ₂, ia₁ ma₂ca₂jme₁jnia₅ bá₄ jniá₂ ja₁conꞌ₂ ꞌniaꞌ₂, ca₂le₃jë́₃ ꞌe₂ a₂ma₂ca₂juáꞌ₂ Ŋeꞌ₃.
On₃juaꞌ₅₄ ꞌniaꞌ₂ ca₂quioꞌ₅₄ jniá₂; jniá₂ bá₄ ma₂quionꞌ₄ ꞌniaꞌ₂, jaun₂ ma₂ca₂dsia₃ jniá₂ gogꞌ₂ ꞌniaꞌ₂ a₂o₁nóꞌ₅ ꞌniaꞌ₂ a₂qui₂rau₂ ꞌlióng₂ quiánꞌ₂ ꞌniaꞌ₂ a₂jiog₃ uë́₂. Jaun₂ le₂në₅ cuë₃ Ŋeꞌ₃ jniá₂ cuë́ꞌ₃ ꞌniaꞌ₂ chi₂ꞌe₂ caun₂ a₂mɨ́ꞌ₁ ꞌniaꞌ₂ liaꞌ₂ conꞌ₂ lë́₅ ꞌéiꞌ₃ quió₃ jniá₂.
A₂la₂ bá₄ ꞌéiꞌ₃ quió₃ jaun₂ në́₃: a₂jme₁ꞌnióꞌ₄ ꞌniaꞌ₂ rɨ́ngꞌ₂ le₂jangꞌ₂ le₂jangꞌ₂.